Na temelju članka 32 stavak. 1 i 2 Statuta Hrvatskog saveza, Izvršni odbor Hrvatskog saveza udruga uzgajatelja malih životinja na sjednici održanoj 20. ožujka 2016. god. donosi:

**Pravilnik**

**o stegovnom sudu, te o stegovnom postupku, odgovornosti i izricanju stegovnih mjera**

Članak 1.

 Članovi Zbora sudaca ocjenjivača Hrvatskog saveza udruga uzgajatelja malih životinja (u daljnjem tekstu Zbora sudaca) preuzimaju obveze koje proizlaze iz statuta Hrvatskog saveza i drugih pravilnika i općih akata Hrvatskog saveza i Zbora sudaca.

Članak 2.

 Članovi Zbora sudaca odgovaraju samo za one povrede obveza koje su prije nego što su ih počinili, bile utvrđene kao obveze u propisima i aktima navedenim u članku 1. ovog Pravilnika.

Članak 3.

 Odgovornost u Zboru sudaca ne isključuje prekršajnu i kaznenu odgovornost, niti odgovornost za štetu i naknadu štete učinjenu postupkom člana prema drugoj osobi i Zboru sudaca.

Članak 4.

 Stegovni sud je tijelo Zbora sudaca koje se sastoji od tri člana (predsjednik i 2 člana), koje na prijedlog Izvršnog odbora Zbora sudaca bira Skupština Zbora sudaca većinom glasova nazočnih članova. Na istoj Skupštini Zbora sudaca biraju se i zamjenik predsjednika i dva zamjenika člana.

 Za predsjednika i zamjenika predsjednika stegovnog suda mogu biti predloženi i birani članovi Zbora sudaca koji su svojim radom u proteklih deset godina pokazali stručnost i zavidno znanje u ocjenjivanju malih životinja, protiv kojih nije pokrenut stegovni postupak, te izrečena stegovna mjera.

 Za članove i zamjenike članova stegovnog suda mogu biti predloženi i birani članovi Zbora sudaca koji su svojim radom u proteklih deset godina pokazali stručnost i zavidno znanje u ocjenjivanju malih životinja, protiv kojih nije pokrenut stegovni postupak, te izrečena stegovna mjera za teže povrede.

Mandat predsjednika i članova stegovnog suda te njihovih zamjenika traje četiri godine uz mogućnost ponovnog biranja.

Članak 5.

 Stegovni sud na osnovu zaprimljenih pismenim prijava , predstavki i pritužbi na rad sudaca, pokreće i provodi stegovni postupak, a za utvrđene povrede izriče stegovne mjere.

 Stegovni sud održava sjednice prema potrebi, a vodi postupak i izriče stegovne mjere prema odredbama Pravilnika, a poradi povreda zakonskih propisa, statuta i akata navedenih u članku 1. ovog Pravilnika.

 Stegovna odgovornost članova Zbora sudaca dijeli se na lakše i teže povrede.

Članak 6.

 Lakše povrede disciplinske odgovornosti su:

1. povrede pravilnika, propisa i akata navedenih ovim pravilnikom te statuta Hrvatskog saveza

2. nepodmirenje financijskih i materijalnih obveza

3. neobavještavanje odgovornih osoba ili tijela Zbora sudaca o zamijećenim nedozvoljenim radnjama članova Zbora sudaca i članova tijela Zbora sudaca, a na štetu Zbora sudaca.

4. narušavanje ugleda Zbora sudaca

Članak 7.

 Teže povrede disciplinske odgovornosti su:

1. grube povrede zakonskih i pod zakonskih propisa, pravilnika i akata te Statuta Hrvatskog saveza,

2. zloporaba funkcija od strane izabranih članova u tijela Zbora sudaca, te ograničenja prava i dužnosti članovima Zbora sudaca,

3. sustavno neispunjavanje financijskih i materijalnih obveza prema Zboru sudaca,

4. grubo narušavanje ugleda Zbora sudaca ili ugleda članova Zbora sudaca u Republici Hrvatskoj i u inozemstvu,

5. grubo nanošenje štete Zboru sudaca svojim neodgovornim ponašanjem, postupcima ili izjavama na području Republike Hrvatske ili u inozemstvu,

6. prekomjerno uživanje alkohola za vrijeme ocjenjivanja na izložbama u Republici Hrvatskoj i u inozemstvu.

Članak 8.

 Materijalnom odgovornošću smatra se:

1. nesavjesno izvršavanje obveza pri čemu je nastala materijalna šteta Zboru sudaca i Hrvatskom savezu,

2. nezakonito raspolaganje imovinom i financijskim sredstvima na štetu Zbora sudaca i Hrvatskog saveza.

Članak 9.

 Za stegovnu odgovornost (lakše i teže povrede) mogu se izreći sljedeće mjere:

1. opomena

2. opomena pred isključenje

3. zabrana obavljanja izbornih dužnosti u tijelima Zbora sudaca na period od 4. godine,

4. zabrana suđenja na izložbama u Republici Hrvatskoj i inozemstvu na period od 1 do 4 godine.

5. isključenje iz Zbora sudaca i trajna zabrana suđenja na izložbama u Republici Hrvatskoj i inozemstvu.

 Odabir vrste stegovne mjere i njeno trajanje određuje stegovni sud prema težini stegovne odgovornosti koji su počinili članovi Zbora sudaca.

Članak 10.

Za materijalnu odgovornost mogu se izreći sljedeće mjere:

1. novčana kazna u vidu obveze naknade nastale štete po konkretnom događaju. Izricanje mjere iz prethodnog stavka povlači za sobom i stegovnu odgovornost opisanu u članku 6. i 7.

Članak 11.

 Stegovni postupak pred stegovnim sudom ili postupak za naknadu materijalne odgovornosti (štete) pokreće se na zahtjev:

1. Izvršnog odbora Zbora sudaca,

2. Nadzornog Hrvatskog saveza temeljem članka 44 stavak 1 Statuta Hrvatskog saveza,

3. Predsjednika Zbora sudaca.

 Svaki član Zbora sudaca ima pravo protiv predsjednika, dopredsjednika, tajnika i drugih članova Izvršnog odbora Zbora sudaca predlagati pokretanje stegovnog postupka, u skladu sa odredbama ovog Pravilnika.

 U slučajevima pokretanja ili vođenja stegovnog postupka protiv predsjednika, zamjenika predsjednika, članova i zamjenika članova isti po bilo kojoj osnovi ne smiju biti uključeni u pokretanje i vođenje stegovnog postupka.

Članak 12.

 Zahtjev za pokretanje stegovnog postupka ili postupka za naknadu štete podnosi se u pisanom obliku i mora sadržavati niže navedene podatke:

1. ime i prezime člana Zbora sudaca protiv kojeg se predlaže pokretanje stegovnog postupka

2. opis povrede ili nastale materijalne štete zbog koje se predlaže pokretanje postupka

3. raspoložive dokaze.

Članak 13.

 Stegovni postupak i postupak za nadoknadu štete vodi stegovni sud kojim predsjedava predsjednik. U slučaju njegove spriječenosti i u slučajevima izuzeća predsjednika, stegovni postupak vodi zamjenik predsjednika.

 Predsjednik za svaku raspravu poziva članove stegovnog suda, zastupnika Zbora sudaca i člana protiv kojeg se vodi postupak, te njegovog opunomoćenog zastupnika.

 U slučajevima spriječenosti i izuzeća članova stegovnog suda, predsjednik stegovnog suda poziva zamjenika ili zamjenike članova stegovnog suda.

Članak 14.

 Rasprava pred stegovnim sudom je javna, a glasovanje je tajno.

 Poziv članu Zbora sudaca protiv kojeg se pokreće postupak mora biti uručen najmanje sedam dana prije rasprave pred stegovnim sudom .

 Poziv se uručuje - dostavlja poštom uz povratnicu ili neposredno uz potpis prijema.

Članak 15.

 Rasprava će se odgoditi samo ako je član protiv kojeg se vodi postupak bolestan, a što dokazuje liječničkom potvrdom ili poradi drugog opravdanog razloga spriječenosti. Ovu opravdanu spriječenost procjenjuje stegovni sud na temelju dokaza.

Članak 16.

 Ako je član protiv kojega je pokrenut postupak uredno pozvan, a on se ne odazove pozivu sud će provesti raspravu i donijeti odluku bez njegove nazočnosti.

Članak 17.

 Na raspravi se vodi zapisnik, a kojeg vodi jedan od članova suda. U zapisnik se obvezno unosi:

- podaci o članovima suda, mjesto i datum održavanja rasprave

- podaci o članu protiv kojeg se pokreće postupak te kratak opis prijedloga za pokretanje postupka

- popis nazočnih na raspravi

- tijek rasprave

- zaključak o vijećanju i glasovanju

- zaključak o izrečenoj stegovnoj mjeri

Članak 18.

 Odluka stegovnog suda te izrečena mjera priopćava se odmah nakon glasovanja, usmeno, a naknadno mu se dostavlja u pismenom obliku poštom uz povratnicu ili neposredno uz potpis o prijemu.

Članak 19.

 Protiv odluke stegovnog suda može se uložiti žalba Izvršnom odboru Zbora sudaca u roku od petnaest (15) dana računajući od dana primitka odluke.

 Izvršni odbor Zbora sudaca u obvezi je rješavati žalbu u roku od šezdeset (60) dana od dana primitka žalbe.

Članak 20.

 Izvršni odbor Zbora sudaca može po žalbi:

- istu odbaciti kao neosnovanu

- uvažiti je i odluku djelomično ili u cijelosti ukinuti, te predmet vratiti na ponovno odlučivanje stegovnom sudu

- uvažiti je i preinačiti odluku.

 U koliko je u stegovnim postupkom obuhvaćen pojedini član Izvršnog odbora Zbora sudaca ocjenjivača, isti se isključuje iz postupka donošenja odluke po žalbi.

 Odluka izvršnog odbora Zbora sudaca je konačna.

Članak 21.

 Protiv odluke Izvršnog odbora Zbora sudaca može se uložiti Zahtjev za preispitivanje odluke skupštini Zbora sudaca Hrvatskog saveza u roku od (trideset) 30 dana od dana prijema odluke.

 Skupština zbora sudaca na prvoj sjednici preispitati će odluku izvršnog odbora samo u slučajevima gdje se radi o stegovnoj mjeri isključivanja iz Zbora sudaca i trajne mjere zabrane suđenja na izložbama u Republici Hrvatskoj i inozemstvu.

Članak 22.

 O izrečenim stegovnim mjerama tajnik zbora sudaca vodi evidenciju.

 Izrečena mjera briše se iz evidencije nakon četiri godine od dana pravomoćnosti odluke, a na način da se javno pročita na sjednici skupštine Zbora sudaca te da se oglasi prijedlog za brisanje iz evidencije na sjednici skupštine.

Članak 23.

 Odluka o naknadi materijalne i financijske odgovornosti provodi se na način da se u blagajnu Hrvatskog saveza uplati prouzročena i utvrđena visina štete u roku od trideset dana od pravomoćnosti odluke.

 Ako član Zbora sudaca u roku od trideset dana (30) ne podmiri štetu, predsjednik Zbora sudaca će o istom izvijestiti Izvršni odbor Hrvatskog saveza uz dostavu potrebne dokumentacije.

 Na osnovu izvršenog uvida u dostavljenu dokumentaciju Izvršni odbor Hrvatskog saveza donosi odluku o pokretanju postupka za nadoknadu štete kod nadležnog suda.

Članak 24.

 U pokrenutim postupkom pred nadležnim sudom Hrvatski savez, u skladu s odredbama Statuta Hrvatskog saveza zastupa predsjednik Hrvatskog saveza ili osoba koju on ovlasti.

 Radi zaštite interesa Hrvatskog saveza i pružanja stručne pomoći Hrvatski savez može angažirati stručne osobe ili stručna tijela. Odluku o angažiranju stručnih osoba i stručnih tijela donosi Izvršni odbor Hrvatskog saveza.

Članak 25.

 Ovaj Pravilnik objavit će se na internet stranicama Hrvatskog saveza udruga uzgajatelja malih životinja, a stupa na snagu danom donošenja.

 Virovitica, 20. ožujka. 2016.godine Predsjednik Hrvatskog saveza :

 Željko Šerepac